[{"text_idx": "#000000", "text": "Vespere de la 25-a de februaro (lau\u0306 la pekina tempo), pekinaj gejunuloj Zhang Xinyu kaj Liang Hong okazigis sian geedzig\u0302an ceremonion antau\u0306 la rug\u0302a domo de la c\u0302ina stacio Changcheng en Antarkto."}, {"text_idx": "#000001", "text": "La 5-an de julio en 2013, la geamantoj Zhang Xinyu kaj Liang Hong ekveturis per vels\u0302ipo de S\u0302anhajo kun aliaj kunvojag\u0302antoj. Ili elektis la plej defioplenan linion kiu devigis ilin surmare veturi tra la Beringa Maro de la norda hemisfero kaj la zono de okcidenta vento en la suda hemisfero. Por atingi Antarkton, ili devis pasigi 231 tagojn kaj vojag\u0302i 35 mil kilometrojn. Survoje, ili baraktis kontrau\u0306 furioza s\u0302tormo sur la norda Pacifiko, eltenis fortan froston en glaciiga pluvo de la Beringa Maro kaj ankau\u0306 sukcese travivis per malmulta dizeloleo en bazo forlasita de la usona armeo sur senhoma insulo."}, {"text_idx": "#000002", "text": "Kiam ilia vels\u0302ipo \"Pekino\" atingis la cellokon kaj en la radioaparato de la s\u0302ipo au\u0306dig\u0302is la son-signo de la c\u0302ina antarkta stacio Changcheng, ili ekploris pro granda g\u0302ojo."}, {"text_idx": "#000003", "text": "Dum la vojag\u0302o Zhang Xinyu sendis retmesag\u0302on pri sia navigado al pluraj s\u0302tatgvidantoj. Li esperis ricevi bondezirojn de la tuta mondo kiam la amikino Liang Hong farig\u0302os novedzino. La s\u0302tatgvidantoj de Germanio, Pollando, Svedio, Ganao kaj aliaj landoj respondis al li. Inter ili, Angela Merkel, la c\u0302efministrino de Germanio, citis frazon el la Eta Princo de la franca verkisto Antoine de Saint-Exupe\u0301r kiel la plej tau\u0306gan esprimon pri ilia amo: \"Amo ne signifas fikse rigardi unu la alian, sed rigardi en unu sama direkto.\""}, {"text_idx": "#000004", "text": "Dum la ceremonio, kiam la novedzo malfermis porteblan komputilon kaj lau\u0306tlegis la bondezirojn frazon post frazo, Liang Hong miregis. Sekve, ili elprenis la ringojn kunportitajn el Pekino kaj metis ilin sur la fingrojn unu al la alia. Tiam ili ricevis ne atenditan bondeziron: 3 kunvojag\u0302antoj samtempe demetis siajn vestojn kaj saltis en malvarmegan marakvon, kaj nag\u0302ante kriis al la novgeedzoj: \"Felic\u0302an geedzig\u0302on!\""}, {"text_idx": "#000005", "text": "Redaktoroj: Zhang Shuang kaj Xie Ruifeng"}]